22.6.2023
SK
Úradný vestník Európskej únie
C 220/11
VÍTA ZÁMER KOMISIE A NABÁDA ČLENSKÉ ŠTÁTY, ABY PRIJALI TIETO OPATRENIA: 14. pri hodnotení bezpečnosti a rozhodovaní o výrobkoch na ochranu rastlín alebo biocídnych výrobkov a prípadnej revízii týchto rozhodnutí v závislosti od nových dôkazov zvážili riziko vývoja rezistencie na humánne a veterinárne antimikrobiálne látky vyplývajúce z používania takýchto výrobkov na základe vedeckého výskumu a dôkazov.
V prípade potreby by sa mali zaviesť primerané podmienky alebo obmedzenia používania príslušných výrobkov.
E.
Odporúčané ciele pre spotrebu antimikrobiálnych látok a antimikrobiálnu rezistenciu
VYZÝVA ČLENSKÉ ŠTÁTY, ABY: 15. prijali vhodné vnútroštátne opatrenia zamerané na zabezpečenie toho, aby sa v Únii do roku 2030 znížila celková spotreba antibiotík u ľudí (v definovanej dennej dávke (DDD) na 1 000 obyvateľov na deň) v komunitnom a nemocničnom prostredí vrátane zariadení dlhodobej starostlivosti a starostlivosti v domácom prostredí o 20 % v porovnaní s východiskovým rokom 2019; 16. prijali vhodné vnútroštátne opatrenia zamerané na zabezpečenie toho, aby do roku 2030 minimálne 65 % celkovej spotreby antibiotík u ľudí patrilo do skupiny antibiotík Access v zmysle klasifikácie WHO AWaRe (64); 17. prijali vhodné vnútroštátne opatrenia zamerané na zabezpečenie toho, aby sa v EÚ do roku 2030 znížil celkový výskyt bakteriémií vyvolaných baktériou Staphylococcus aureus rezistentnou na meticilín (MRSA) o 15 % v porovnaní s východiskovým rokom 2019 (počet na 100 000 obyvateľov); 18. prijali vhodné vnútroštátne opatrenia zamerané na zabezpečenie toho, aby sa v EÚ do roku 2030 znížil celkový výskyt bakteriémií vyvolaných baktériou Escherichia coli rezistentnou na cefalosporíny tretej generácie o 10 % v porovnaní s východiskovým rokom 2019 (počet na 100 000 obyvateľov); 19. prijali vhodné vnútroštátne opatrenia zamerané na zabezpečenie toho, aby sa v EÚ do roku 2030 znížil celkový výskyt bakteriémií vyvolaných baktériou Klebsiella pneumoniae rezistentnou na karbapeném o 5 % v porovnaní s východiskovým rokom 2019 (počet na 100 000 obyvateľov).
V prílohe tohto odporúčania sú uvedené odporúčané individuálne príspevky členských štátov na dosiahnutie týchto cieľov Únie; 20. stanovili ukazovatele a vymieňali si najlepšie postupy ich využitia, ktorými by sa podporilo dosiahnutie odporúčaných cieľov, ako aj cieľov súvisiacich s ďalšími aspektmi AMR, ako sú prevencia a kontrola infekcií, uvážlivé používanie antimikrobiálnych látok, preskripčná prax a odborná príprava.
VÍTA ZÁMER KOMISIE A NABÁDA ČLENSKÉ ŠTÁTY, ABY PRIJALI TIETO OPATRENIA: 21. zaviedli vhodné opatrenia, ktoré prispejú k dosiahnutiu cieľa stratégie Z farmy na stôl a Akčného plánu nulového znečistenia, ktorým je znížiť v EÚ do roku 2030 celkový predaj antimikrobiálnych látok používaných pre hospodárske zvieratá a v akvakultúre o 50 %.
F.
Informovanosť, vzdelávanie a odborná príprava
NABÁDA ČLENSKÉ ŠTÁTY, ABY: 22.
v spolupráci s vysokými školami, inštitúciami profesionálneho vzdelávania a so zainteresovanými stranami a za pomoci pedagogických a behaviorálnych poznatkov zabezpečili, aby národné programy a osnovy kontinuálneho vzdelávania, okrem iného v medicíne, ošetrovateľstve, pôrodnej asistencii, vo farmácii, v zubnom lekárstve, vo veterinárnej medicíne, v oblasti poľnohospodárstva a agronómie, v environmentálnych a ekologických vedách zahŕňali povinnú medziodvetvovú odbornú prípravu a kompetencie v oblasti AMR, prevencie a kontroly infekcií, environmentálnych rizík, biologickej bezpečnosti a uvážlivého používania antimikrobiálnych látok a v prípade potreby aj vrátane obozretného používania antimikrobiálnych látok; (64) https://www.who.int/publications/i/item/2021-aware-classification.